Dansk opfindelse gør vinduer intelligente – helt uden strøm

Forestil dig et vindue, der selv ved, hvornår det skal lukke solens varme ude – og hvornår det skal lade den strømme ind. Uden elektronik, uden sensorer, uden strøm. Det er nu virkelighed takket være et forskningshold fra Aarhus Universitet.

Forskere fra universitetets nanocenter har nemlig udviklet et nyt hybridmateriale, der automatisk reagerer på solens styrke. Jo skarpere sol, desto mere blokerer materialet for den varme nær-infrarøde stråling, som ellers får stuer og kontorer til at forvandle sig til drivhuse. Og alt sammen sker, uden at glasset mister sin gennemsigtighed.

For dig og mig kan det i praksis betyde lavere elregninger og køligere rum – uden behov for aircondition, solfilm eller dyre elektroniske løsninger. Teknologien kan i fremtiden indbygges direkte i vinduer på kontorbyggerier og moderne boliger, hvor glasfacader ofte giver et alt for varmt indeklima.

– Vi har udviklet en kombination af materialer, som ændrer sine optiske egenskaber i takt med sollyset. Det tillader varme at slippe ind, når solen står lavt, men blokerer for varmestråling midt på dagen, hvor behovet for køling ellers stiger. Og det hele sker helt uden strøm, siger ph.d.-studerende Xavier Baami Gonzáles, der en af forskerne bag gennembruddet.

En gif-fil illustrerer, hvordan sølv-nanoringene blokerer for nær-infrarød stråling, når de varmes op.

Det særlige trick ligger i mikroskopiske sølvnanoringe, der skifter adfærd alt efter solens intensitet. Når solen står lavt, slipper varmen ind og giver gratis opvarmning. Midt på dagen, hvor solen banker, lukker ringen i – og holder temperaturen nede.

Teknologien er stadig på forskningsstadiet, men universitetet har allerede søgt patent, og resultaterne er offentliggjort i det videnskabelige tidsskrift Advanced Functional Materials. Det vidner om, at løsningen har stort kommercielt potentiale – og måske en dag kan gøre klimavenlige bygninger til standard snarere end undtagelse.

– Denne type løsninger er afgørende, hvis vi skal bygge mere bæredygtigt uden at gå på kompromis med komfort og dagslys, siger projektleder Duncan Sutherland.

Dansk opfindelse gør vinduer intelligente – helt uden strøm